A Bizottság 963/2001/EK rendelete

(2001. május 17.)

az 1259/1999/EK tanácsi rendeletnek a kiegészítő közösségi támogatás és a Bizottság tájékoztatása tekintetében történő alkalmazására vonatkozó részletes szabályokról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a közös agrárpolitika keretébe tartozó közvetlen támogatási rendszerek közös szabályainak megállapításáról szóló, 1999. május 17-i 1259/1999/EK tanácsi rendeletre [1] és különösen annak 11. cikke első francia bekezdésére,

mivel:

(1) Az 1259/1999/EK rendelet 5. cikkének (2) bekezdésében említett kiegészítő közösségi támogatás által finanszírozott vidékfejlesztési intézkedések az Európai Mezőgazdasági Orientációs és Garanciaalapból (EMOGA) nyújtandó vidékfejlesztési támogatásról, valamint egyes rendeletek módosításáról, illetve hatályon kívül helyezéséről szóló, 1999. május 17-i 1257/1999/EK tanácsi rendelet [2] 41–44. cikkeivel összhangban megvalósuló vidékfejlesztési programozás részét képezik. Ezért a Bizottság a legutóbb a 672/2001/EK rendelettel [3] módosított, az Európai Mezőgazdasági Orientációs és Garanciaalapból (EMOGA) nyújtandó vidékfejlesztési támogatásról szóló 1257/1999/EK tanácsi rendelet alkalmazására vonatkozó részletes szabályok megállapításáról szóló, 1999. július 23-i 1750/1999/EK bizottsági rendelet [4] 33. cikke (2) bekezdésének a) pontjával összhangban értékeli a javasolt intézkedéseket.

(2) Szükséges az 1259/1999/EK rendelet 5. cikke (2) bekezdésében említett azon időtartamok rögzítése, amelyeken belül a kiegészítő közösségi támogatás rendelkezésre áll. Az időtartamokat úgy kell megállapítani, hogy a tagállamoknak elegendő idejük legyen a kiegészítő közösségi támogatás felhasználására.

(3) Az 1259/1999/EK rendelet 5. cikkének (2) bekezdése úgy rendelkezik, hogy a kifizetéscsökkentés révén felszabaduló összegek egyes, a meglévő vidékfejlesztési intézkedéseket kiegészítő intézkedések esetében felhasználhatók. Ez a támogatás lehet a meglévő intézkedések további kedvezményezettjeinek, köztük a meglévő intézkedések keretében kiegészítő tevékenységekre vonatkozó újabb kötelezettségvállalások kedvezményezetteinek támogatása, vagy lehet kiegészítő intézkedések támogatása. A támogatás azonban nem használható fel csupán a vidékfejlesztési programozási dokumentumokban már tervbe vett intézkedések közösségi társfinanszírozási arányának növelésére. A nyomon követhetőség biztosítása érdekében, a kedvezményezett által vállalt többéves tevékenység finanszírozási forrásának e kötelezettségvállalás végéig változatlannak kell maradnia.

(4) Annak érdekében, hogy a Bizottság teljes körű tájékoztatást kapjon az 1259/1999/EK rendelet végrehajtása céljából a tagállamok által megtett intézkedésekről, az említett rendelet 9. cikke alapján el kell elfogadni a tájékoztatás tartalmára és időpontjára vonatkozó szabályokat.

(5) Az 1254/1999/EK tanácsi rendelet [5] 42. cikke alapján és a mezőgazdasági piacok közös szervezéséről szóló többi rendelet megfelelő cikkei alapján létrehozott irányítóbizottságokból összeállított vegyes bizottság az elnöke által megállapított határidőn belül nem nyilvánított véleményt,

ELFOGADTA EZT A RENDELETET:

1. cikk

Kiegészítő közösségi támogatás

(1) Az 1259/1999/EK rendelet 3. cikke (2) bekezdésének és 4. cikkének megfelelően visszatartott összegeket az említett rendelet 5. cikkének (2) bekezdésében előírt kiegészítő közösségi támogatás kifizetésére kell felhasználni, legkésőbb azon pénzügyi évet követő harmadik pénzügyi év végéig, amelynek során az összegek visszatartására sor kerül.

(2) Az 1259/1999/EK rendelet 5. cikkének (2) bekezdésében említett négy intézkedés közül egyre vagy többre vonatkozóan nyújtott kiegészítő közösségi támogatás a következők valamelyike lehet:

a) az 1257/1999/EK rendelet 44. cikkének (2) bekezdésében említett vidékfejlesztési programozási dokumentumokban szereplő meglévő intézkedések további kedvezményezettjeinek nyújtott támogatás; és/vagy

b) a vidékfejlesztési programozási dokumentumokba felveendő kiegészítő intézkedések támogatása.

Az ilyen kiegészítő támogatáshoz biztosított közösségi hozzájárulás százalékos aránya megegyezik az érintett intézkedésre vonatkozó vidékfejlesztési programozási dokumentumban előírt százalékos aránnyal.

(3) Nincs lehetőség arra, hogy a kedvezményezett által vállalt többéves tevékenység finanszírozására egyik évben az 1750/1999/EK rendelet 33. cikke (2) bekezdésének a) pontjában említett közösségi támogatásból, míg egy másik évben pedig az 1259/1999/EK rendelet 5. cikkének (2) bekezdésében előírt kiegészítő közösségi támogatásból kerüljön sor.

2. cikk

A Bizottság tájékoztatása

(1) A tagállamok az 1259/1999/EK rendelet 3. cikke, valamint az említett rendelet mellékletében felsorolt valamennyi ágazat tekintetében tájékoztatásként a következőket küldik meg a Bizottságnak:

a) elemzés a hasznosított mezőgazdasági földterület és az érintett termelés helyzetéről, utalva a lehetséges környezeti hatásokra;

b) részletes leírás az említett rendelet 3. cikke (1) bekezdésében előirányzott megfelelő környezetvédelmi intézkedésekről, amelyeket az a) pontban említett elemzés tükrében hoztak;

c) részletes leírás azokról a szankciókról, amelyekről az említett rendelet 3. cikke (2) bekezdésének megfelelően határoztak.

(2) Amennyiben a tagállamok az 1259/1999/EK rendelet 4. cikkének végrehajtása mellett döntenek, részletes leírást adnak az e célból elfogadott intézkedésekről.

(3) A tagállamok részletes leírást adnak minden olyan egyéb intézkedésről, amelyet az 1259/1999/EK rendelet alapján fogadtak el.

(4) Az (1), (2), és (3) bekezdésben említett leírásokban hivatkozni kell a tagállam és/vagy a Közösség minden vonatkozó jogszabályára. A tagállamok kérésre megküldik a Bizottságnak szóban forgó nemzeti jogszabályaikat.

(5) Az (1), (2) és (3) bekezdésben említett tájékoztatásnak az érintett intézkedések elfogadását követően haladéktalanul kell megtörténnie. A 2000. január 1-je és 2001. július 31-e között elfogadott intézkedésekről 2001. szeptember 30-ig kell értesítést küldeni.

(6) A tagállamok az 1259/1999/EK rendelet 3. cikke (2) bekezdésének és 4. cikkének megfelelően visszatartott összegek kiegészítő közösségi támogatásként történő kiosztásával kapcsolatos legfrissebb adatokat – az 1750/1999/EK rendelet 37. cikke szerinti kiadásokra vonatkozó kimutatással együtt – minden évben legkésőbb szeptember 30-ig küldik meg.

3. cikk

Éves jelentés

(1) A Bizottság részére minden évben április 30-ig az előrehaladásról szóló éves jelentést kell benyújtani a 2. cikk (1), (2) és (3) bekezdésében említett intézkedések és szankciók végrehajtására vonatkozóan, ideértve ezek hatásainak felmérését is. Az első ilyen, előrehaladásról szóló jelentést 2002. április 30-ig kell benyújtani, és a jelentésnek a 2000. és 2001. év folyamán végrehajtott intézkedéseket és szankciókat kell tartalmaznia.

Valamennyi előrehaladásról szóló jelentésnek a következő információkat kell tartalmaznia:

a) a 2. cikk (1), (2) és (3) bekezdésében említett intézkedések és esetleges szankciók végrehajtására vonatkozó, rendelkezésre álló fizikai és pénzügyi adatok összefoglalása, ezen adatok elemzése kíséretében, ideértve bármilyen jelentősebb probléma részletes leírását is;

b) a kitűzött operatív célkitűzések teljesítésében elért előrehaladás értékelése, az a) pont szerinti adatok alapján.

(2) Amennyiben a jelentés nem érkezik meg a Bizottsághoz az adott év április hónapjának 30. Napjáig, vagy a jelentés nyilvánvalóan hiányos, a Bizottság az érintett tagállam esetében az EMOGA Garanciarészlegének 1A. alcímében szereplő kiadásokra vonatkozó előleg kifizetését a következők szerint felfüggeszti:

a) amennyiben a jelentés nem érkezik meg május 15-ig, vagy ebben az időpontban nyilvánvalóan hiányos, az előző év május 1-je és október 15-e között az 1259/1999/EK rendelet 3. cikkének (2) bekezdése és 4. cikke alapján levont összegekkel megegyező összeget kell visszatartani a június elején kifizetendő előlegekből;

b) amennyiben a jelentés június 15-e után érkezik meg, vagy ezen időpont után nyilvánvalóan hiányos, az október 16-a és április 30-a között az 1259/1999/EK rendelet 3. cikkének (2) bekezdése és 4. cikke alapján levont összegekkel megegyező összeget kell visszatartani a július elején kifizetendő előlegekből.

(3) A (2) bekezdésnek megfelelően visszatartott összegnek az érintett tagállam részére történő kifizetése a hiánytalan jelentés kézhezvételét követően, a második előleggel együtt történik.

4. cikk

Hatálybalépés

Ez a rendelet az Európai Közösségek Hivatalos Lapjában történő kihirdetését követő hetedik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2001. május 17-én.

a Bizottság részéről

Franz Fischler

a Bizottság tagja

[1] HL L 160., 1999.6.26., 113. o.

[2] HL L 160., 1999.6.26., 80. o.

[3] HL L 93., 2001.4.3., 28. o.

[4] HL L 214., 1999.8.13., 31. o.

[5] HL L 160., 1999.6.26., 21. o.

--------------------------------------------------